Nuuskommentaar: Zuma is SA se eie Trump-skok | Maroela Media
Die foto word wyd op sosiale media gedeel.
Die ANC doen sy bes om skade te voorkom deur die veldslag voor vandag se wantrouedebat met die teerkwas te wen. Anders as in die VSA waar ontleders van die Demokrate en Republikeine klinies diep sny om die oorsake van die Trump-skok te vind, probeer die ANC die vroeëre Zuma-skok met die munisipale verkiesing te verdoesel deur versiersuiker oor 'n miskoek te smeer.
Die ANC is erg langlippie vir die DA oor die mosie van wantroue wat vandag in die parlement teen pres. Jacob Zuma gestel word. Die ANC se parlementêre koukus kla dat dit die sewende mosie van wantroue in net meer as twee jaar is, en dat dit misbruik van die stelsel is.
Soos gebruiklik smeer die ANC versiersuiker oor die verdeeldheid in eie geledere.
Dit werk nie juis nie, want Zuma het die gewoonte om soos 'n ontkleedanser(es) op die mees ongeleë oomblik deur die versiersuiker te bars, en een van sy "jives" uit te voer.
Nou nie juis 'n strelende prentjie op die oog nie.
Die ANC hou nie van mosies van wantroue nie, en het dit selfs by geleentheid stil-stil geskrap, en die saak was op pad hof toe.
'n Mosie van wantroue is nie 'n vreemde verskynsel aan die demokrasie nie. Die ouer geslag sal onthou hoe pligsgetrou die destydse leier van die opposisie, Sir de Villiers Graaff, jaarliks sy mosie van wantroue gestel het. In die praktyk het die Natte hul meerderheid gebruik om Graaff met die teerkwas by te kom, en dikwels op 'n manier wat die stoerste Nat skaam gemaak het.
Maar tradisie was tradisie.
Nou word 'n mosie van wantroue aangevra wanneer 'n ernstige saak op die lappe kom. In hierdie geval is dit die openbare beskermer se staatskaping-verslag – iets wat die groot verdeeldheid in die ANC soos nog nooit tevore aan die kaak gestel het nie.
Die mosie kom uiters ongeleë, want dit kom midde-in die ANC se jongste beeldbou-aksie om Zuma presidensieel te laat voorkom. Soos gebruiklik staan 'n oorsese besoek en SABC 3 sentraal in hierdie aksie.
Die feit dat die DA in bietjie meer as twee jaar reeds sewe keer die hou van 'n wantrouemosiedebat teen die president kon motiveer, vertel ook 'n storie wat eintlik die ANC tot nadenke behoort te ruk.
Die ANC het met die onlangse landwye munisipale verkiesing sy eie pre-Trumpskok beleef. Waar Republikeinse en Demokratiese ontleders die ontleedmes diep insteek en selfs tot erg kwetsende gevolgtrekkings kom, verkies die ANC om blind vir die werklikheid te wees, en wyd om die eintlike probleem, Zuma, te kyk. Al meer mense binne die ANC word egter nie meer geflous nie.
In die besprekings van die Amerikaanse verkiesing deur Michelle Malkin en Charles Hurt word genadeloos onder Hillary Clinton en die Demokratiese Party ingeklim. Die Demokratiese Party word onder meer as 'n korrupte sindikaat beskryf. Malking wys daarop dat die rap-liedjie van Jay-Z (Beyonce se man) slegs ten dele deur Clinton voor 'n hoofsaaklik swart gehoor voorgedra is. Malkin plaas die res van die liedjie wat erg rassistiese taal teen wit mense insluit.
(Lees gerus die twee artikels om te sien hoe politiek korrek die openbare diskoers eintlik nog in Suid-Afrika is. As die trant van die twee mense se artikels verteenwoordigend van die Amerikaanse diskoers sou wees, sou Zuma daar nog veel erger as hier deurgeloop het.)
Weens die koukusgebonde stelsel in Suid-Afrika is dit vooraf seker dat die mosie van wantroue gaan misluk. Dit is egter kwalik die punt. Daar is steeds verskeie maniere hoe die krake in die ANC se selfverklaarde eenheid na vore kom. Onder parlementêre privilegie kan inligting wat tot dusver nie in die openbare domein was nie, nou aan 'n gehoor vol joernaliste bekend gemaak word. Die sosiale media sal baljaar met daardie inligting.
Die ANC se tegniese oorwinning kan maar bitterlik hol wees.
Ek dink jy beledig nogal vir Trump erg hier bo, ook met die foto. Trump gaan 'n nuwe wêreldorde laat ontstaan. Kyk maar na Engeland, wat gaan nou in Europa gebeur, Frankryk, Duitsland, Holland, Italië. Kom ons hou vorentoe dop.
Zuma sou nogal beter lyk met hare, maar dis sover die vergelyking water hou. Hierdie is 'n beleding vir Trump en 'n vingerwys na joernaliste wat aanhou om soos skape oor gevaarlike snelwee te storm en nou wonder hoekom hul menings in wit en swart gedokumenteer skielik so belaglik lyk.
Ek stem saam met Johan, dis 'n belaglike vergelyking
Sug, hoe wens ek ons kon n mnr "Tromp" kry, met n blonde kop en n lekker ou ekonomiese plan…
Daar word in hierdie nuuskommentaar geen vergelyking tussen die persone van Zuma en Trump getref nie. Die Trump-skok is die feit dat baie regerings ens geskok was dat hulle op sterkte van meningspeilings skielik met Trump as feit sit. Maar die Amerikaanse ontleders delf nou regtig diep om vas te stel hoe die peilings so verkerd kon wees (en twee skakels is voorsien). Hier smeer die ANC net versiersuiker oor Zuma en soek die rede vir sy verliese en verdeeldheid anders.